b'\n_START_ARTICLE_\nSuperruoka\n_START_PARAGRAPH_\nSuperruoka (engl. superfood) on markkinointitermi, jota yleens\xc3\xa4 k\xc3\xa4ytet\xc3\xa4\xc3\xa4n kuvaamaan poikkeuksellisen ravinnetihe\xc3\xa4ksi v\xc3\xa4itetty\xc3\xa4 ruokaa tai ruoka-ainetta. Superruoat ovat yleens\xc3\xa4 tavallisen ruoan ja l\xc3\xa4\xc3\xa4kinn\xc3\xa4llisempien yrttien v\xc3\xa4limaastoon asettuvia, luonnonmukaisesti tuotettuja tai luonnosta ker\xc3\xa4ttyj\xc3\xa4 ruokia, joilla on vahva kulttuurihistoria ja monipuolinen ravinnepitoisuus. Superruoka sis\xc3\xa4lt\xc3\xa4\xc3\xa4 luonnon raaka-aineita, jotka ovat varastoineet itseens\xc3\xa4 muun muassa mineraaleja, vitamiineja ja antioksididantteja._NEWLINE_Superruoka on markkinoijan m\xc3\xa4\xc3\xa4ritelt\xc3\xa4viss\xc3\xa4. Superruokina markkinoituja tuotteita ovat moringa, spirulina, chlorella, AFA-lev\xc3\xa4, kasviplanktoni, maca, raaka kaakao, goji-marja, hampunsiemenet, paahdettu rouhittu pellava, kookostuotteet, aloe vera, hunaja, emomaito eli kuningatarhyytel\xc3\xb6, mehil\xc3\xa4isten ker\xc3\xa4\xc3\xa4m\xc3\xa4 siitep\xc3\xb6ly, a\xc3\xa7ai-marja, camu camu -marja, inkamarja, chia-siemenet, lukuma, viherjauheet, jotkin ruskolev\xc3\xa4t, monet p\xc3\xa4hkin\xc3\xa4lajit sek\xc3\xa4 noni. Suomalaisina superruokina on markkinoitu muun muassa seuraavia: mustikka, puolukka, karpalo, tyrni, nokkonen, m\xc3\xa4nnyn siitep\xc3\xb6ly ja pakurik\xc3\xa4\xc3\xa4p\xc3\xa4.\xc2\xa0_NEWLINE_Euroopan unionin alueella on kielletty\xc3\xa4 markkinoida ruokaa terveysv\xc3\xa4itt\xc3\xa4min ilman tarkkaa ja hyv\xc3\xa4ksytty\xc3\xa4 selostusta ruuan terveysvaikutuksista._NEWLINE_Termi superruoka mainittiin ensimm\xc3\xa4ist\xc3\xa4 kertaa ensimm\xc3\xa4isen maailmansodan aikoihin. The United Fruit Company markkinoi banaaneja superruokana.\n_START_SECTION_\nArvostelua\n_START_PARAGRAPH_\nElintarvikekemian professori Marina Heinosen mukaan superruokia puolustellaan n\xc3\xa4enn\xc3\xa4istieteellisill\xc3\xa4 \xe2\x80\x9dtutkimuksilla\xe2\x80\x9d, mutta tieteellisiss\xc3\xa4 tutkimuksissa terveyshy\xc3\xb6tyj\xc3\xa4 ei ole juurikaan l\xc3\xb6ytynyt._NEWLINE_Terveyden ja hyvinvoinnin laitoksen (THL) erikoistutkija Iris Erlundin mielest\xc3\xa4 termin \xe2\x80\x9dsuperruoka\xe2\x80\x9d k\xc3\xa4yt\xc3\xb6lle ei ole tieteellisi\xc3\xa4 perusteita.\n_START_SECTION_\nRiskit\n_START_PARAGRAPH_\nPieni osa maahantuoduista superruoista on ollut laadultaan virallisten s\xc3\xa4\xc3\xa4d\xc3\xb6sten vastaisia. Tyypillisi\xc3\xa4 ongelmia ovat puutteelliset merkinn\xc3\xa4t, mutta muutamien tuotteiden kohdalla my\xc3\xb6s esimerkiksi liialliset torjunta-ainej\xc3\xa4\xc3\xa4m\xc3\xa4t ja mikrobit. _NEWLINE_Professori Marina Heinonen pit\xc3\xa4\xc3\xa4 kyseenalaisena, onko ulkomailla tuotettuja superruokia turvallista tarjota lapsille._NEWLINE_Ravintotieteilij\xc3\xa4 Catherine Collinsin mukaan k\xc3\xa4site \xe2\x80\x9dsuperruoka\xe2\x80\x9d on parhaimmillaan merkitykset\xc3\xb6n ja pahimmillaan haitallinen.\n_START_SECTION_\nPerinteiset terveysruoat\n_START_PARAGRAPH_\nProfessori Marina Heinosen mukaan goji-marjoissa ei ole mit\xc3\xa4\xc3\xa4n, mit\xc3\xa4 ei saisi mustikoista, ja my\xc3\xb6s porkkana on h\xc3\xa4nen mukaansa gojia terveellisemp\xc3\xa4\xc3\xa4. Erikoistutkija Iris Erlundin mukaan my\xc3\xb6s perinteiset runsaskuituiset ruoat kuten kaurapuuro ja hernekeitto k\xc3\xa4yv\xc3\xa4t \xe2\x80\x9dsuperruoasta\xe2\x80\x9d. Brittitutkijat korostavat, ett\xc3\xa4 on ihan yht\xc3\xa4 terveellist\xc3\xa4 sy\xc3\xb6d\xc3\xa4 vaikkapa omenia ja appelsiineja kuin kalliita superruokia.  Marjojen terveellisyydelle on vankat tieteelliset todisteet._NEWLINE_Brittitutkijat my\xc3\xb6s korostavat, ettei pid\xc3\xa4 tutkia yht\xc3\xa4 ravintoainetta kerrallaan vaan kokonaisvaikutusta terveyteen. Esimerkiksi (mm. porkkanasta saatava) beetakaroteeni ruoasta saatuna ehk\xc3\xa4isee sy\xc3\xb6pi\xc3\xa4 mutta eristettyn\xc3\xa4 (pillereist\xc3\xa4) muun ruoan lisukkeena saatuna lis\xc3\xa4\xc3\xa4 niit\xc3\xa4.\n_START_SECTION_\nSuperfruit\n_START_PARAGRAPH_\nSuperfruit on superruoka-sanan alak\xc3\xa4site, jolla viitataan hedelmiin ja marjoihin.'